पाएं अपने शहर की ताज़ा ख़बरें और फ्री ई-पेपरडाउनलोड करें
जाटलैंड बागपत राष्ट्रीय लोकदल का गढ़ माना जाता है। अपने ही घर में लोकसभा चुनाव में मिली करारी हार के बाद लोकदल अपनी जमीन खो चुकी थी। लेकिन पंचायत चुनाव में रालोद ने 20 वार्ड में से 7 वार्ड पर जीत दर्ज की है। जबकि भाजपा के खाते में महज चार सीट आई है। भाजपा सांसद डॉक्टर सत्यपाल सिंह के प्रतिनिधि ठाकुर प्रदीप की पत्नी अंजू देवी को भी इस चुनाव में हार का मुंह देखना पड़ा है। चुनाव में सपा को 4, बसपा को 1 सीट मिली है। लोद की इस जीत से भाजपा खेमे में खलबली मच गई है।
सांसद ने किया प्रचार, मगर नहीं जिता सके
यहां वार्ड न 16 से सांसद प्रतिनिधि ठाकुर प्रदीप सिंह तमाम प्रयास के बावजूद अपनी पत्नी अंजू देवी को पंचायत चुनाव जीताने में कामयाब नहीं हो सके। खुद बागपत सांसद डॉ. सत्यपाल ने उनके लिए प्रचार किया था। लेकिन सपा प्रत्याशी गीता पत्नी संजय ने उन्हें 1822 मतों से शिकस्त दे दी। गीता को 11672 वोट मिले। अंजू को 9850 वोट मिले। वहीं पूर्व जिला पंचायत अध्यक्ष एवं सपा के बड़े नेता ओमकार यादव वार्ड 17 से अपनी पत्नी तारा यादव को भी चुनाव नहीं जीता सके। ओमकार यादव ने पत्नी को चुनाव में सफलता दिलाने को रात दिन एक कर दिया था, लेकिन जनता ने उन्हें बुरी तरह नकार दिया और रालोद की साहिदा ने उन्हें 5261 वोटों से पराजित कर दिया।
कुख्यातों के परिजनों ने भी जीते चुनाव
एक लाख रपए के इनामी रहे बागपत के दोघट थाना क्षेत्र निवासी प्रमोद राठी की मां सुभाषना देवी लगातार दूसरी बार गांगनौली गांव की प्रधान चुनी गई हैं। वहीं, सहारनपुर में पुलिस मुठभेड़ में मारे जा चुके मोस्ट वांटेड बदमाश राहुल खट्टा की मां क्षमा देवी ने भी ग्राम खट्टा प्रहलादपुर की दूसरी बार प्रधान बनी हैं।
दिल्ली की तिहाड़ जेल में बंद कुख्यात अंकित उर्फ बाबा की मां गीता देवी बागपत के चांदीनगर थाना क्षेत्र के ग्राम खेला से प्रधान निर्वाचित हुई है। वह रंगदारी व वोटरों को धमकाने के केस में फरार चल रही हैं। बड़ौत कोतवाली के हिस्ट्रीशीटर अपिल की भाभी बबली देवी भी ग्राम लुहारी की प्रधान चुनी गई। वहीं, कुख्यात ऊधम सिंह करनावल का ममेरा भाई एवं वाजिदपुर गांव निवासी गुड्डू उर्फ अश्वनी अपने गांव का प्रधान चुना गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn